Hundertwasseri maja  FRIEDENSREICH HUNDERTWASSER (1928-2000) - kunstnik, graafik, arhitektuuridoktor, maailmarändur ja väsimatu keskkonnakaitsja. Teda on  ülistatud, kritiseeritud, imetletud, maha tehtud... Hundertwasseri sõnum maailmale on: koristagem arhitektuurist ratsionalism, minema minemaviskamismentaliteet, kadugu keskkonda hävitav elustiil! Hundertwasser on arhitektuuristandardid pea peale pööranud: tema laseb puudel aknast välja kasvada, et need saaksid õhku ja vett puhastada, ta väetab katuseid, et need oleksid rohelised ja seal saaks jalutada, ta teeb sirged jooned kõveraks ja mängib värvidega nagu laps. Ja tundub, et see meeldib inimestele - tema  projekteeritud majade elanikud on rohkem kui rahul, tema elamukompleks Viini kesklinnas on kujunenud turismimagnetiks.